text: Team Esbjerg trak tyrkere
  26 juni 2015 kl. 18.14
  CL-modstandere fundet til Team Esbjerg
  Der blev fredag aften trukket lod til kvindernes Champions League. I bowlen lå mestrene fra FCM og vicemestrene fra Team Esbjerg.
  Lodtrækningen fandt sted i østrigske Wien, og første danske hold, der blev trukket, var de danske vicemestre fra Team Esbjerg.
  Vestjyderne skal gennem kvalifikation, og lodtrækningen magede sig således, at Lars Frederiksens tropper blev placeret i Gruppe 2, hvor de øvrige hold er HCM Baia Mare fra Rumænien, BNTU-BelAZ Minsk Reg. fra Hviderusland og Ankara Yenimahalle BSK fra Tyrkiet.
  Da Team Esbjerg er topseedet, spiller de semifinale mod fjerdeseedede Ankara Yenimahalle BSK.
  Mestrene fra FCM var derimod direkte kvalificeret til gruppespillet, hvor Stine Jørgensen og Co. er seedet i lag 1. Midtjyderne blev trukket ud i gruppe C og skal dermed møde HC Vardar fra Makedonien, Hypo Niederösterreich fra Østrig og vinderen af kvalifikationsgruppe 1.
  Senere i aften trækkes der lod til herrernes VELUX EHF Champions League, hvor KIF Kolding København (A&B) og Skjern Håndbold (C&D) er med.
  Se hvem de to danske herrehold trækker her på dhf.dk senere i fredag aften.
  